Louis XVII de Fransa el xe nato da Louis XVI di Fransa e da Maria Antonieta de Asburgo-Łorena. 'Pena nato a ghe xe sta dà el titoło de duca de Normandia. Łegitimo erede al trono dopo ła morte del frateo Louis Joseph avegnù el 4 de zugno 1789, el xe sta portà dai rivołusionari insieme a ła Fameja Reałe inte el casteło de Les Tuiléries. Łì el xe visuo fin al 1792, quando el xe sta ałontanà par esare afidà a łe cure de on serto Simon, on rivołusionario. Questi el doveva educarlo ai prinsipi republicani ma, esendo stato ełetto a ła Comune de Parigi, el ga lasà el puteo inprixonà inte ła prexon del Tenpio , disinteresandose de łe so condision de vita e de sałute. Ł'aria malsana de ła prexon ła ghe ga provocà na forte freva che, secondo alcuni storeghi, ła xe sta ła cauxa de ła so morte.